ועדת החינוך, התרבות והספורט, כנסת 17, פרוטוקול מספר 36, 2006-07-12 09:30

מיכאל מלכיאור: בוקר טוב.

מיכאל מלכיאור: חשוב לקיים את הדיון הזה כדי לראות בדיוק איפה אנחנו נמצאים בקשר ליישום דוח דברת אף על פי שיש חילופים בשלטון – יש כאלה ששמחים, ויש כאלה שפחות שמחים.

מיכאל מלכיאור: אני רוצה לדון בעיקר במקומות שהתחיל בהם הניסוי, מה יהיה מצבם.

מיכאל מלכיאור: אנחנו קיבלנו הרבה פניות, ואנשים לא יודעים איפה הם עומדים, מה עם יום חינוך ארוך; האם זה נשאר באוויר או נמצא על הקרקע, ומה משרד החינוך מתכוון לעשות בעניין.

מיכאל מלכיאור: אם צריך החלטות מצדנו אנחנו נקבל גם החלטות.

מיכאל מלכיאור: נשמע קודם את משרד החינוך.

מיכאל מלכיאור: שמואל הר-נוי, ראש מטה היישום של דוח דברת במשרד החינוך, בבקשה.

יוסי וסרמן: אני לא מבין מה פירוש "ראש מטה היישום".

יוסי וסרמן: לנו היה הסכם חתום בידי שר האוצר ושרת החינוך שמדובר בניסוי.

יוסי וסרמן: אף אחד לא הזכיר את המילה "דברת".

שמואל הר-נוי: גם לא מוזכר בתפקיד שלי.

יוסי וסרמן: אני לא יודע בדיוק במה מדברים.

יוסי וסרמן: אני למדתי את דוח דברת ביסודיות רבה, ובניסוי לא ראיתי הרבה קשר בין זה לזה.

יוסי וסרמן: אני מוכן להסביר לו.

מיכאל מלכיאור: אני בטוח שאתה תסביר לו, אבל קודם נשמע, ואולי תקבל תשובות והכול יתבהר.

יוסי וסרמן: הרבה מינוחים הם לא- -

שמואל הר-נוי: אני ראש מטה יישום התוכנית הלאומית לחינוך בהחלטת ממשלה.

שמואל הר-נוי: אני רוצה להתחייב פה על הפעילות שהתחילה בשלב א' כניסוי שנחתם עם ארגוני המורים.

שמואל הר-נוי: הניסוי התחיל ב- 34 יישובים בספטמבר בשנת הלימודים הקודמת, לאחר שההסכם עם ארגוני המורים נחתם ב- 31 באוגוסט על החלת הפעילות ב- 34 יישובים.

שמואל הר-נוי: סך-הכול שותפים לה 34 רשויות, והיא מתמקדת בעיקר ב- 180 בתי-ספר יסודיים, למעלה מ- 65 אלף ילדים תלמידים בבתי-הספר היסודיים.

שמואל הר-נוי: המרכיבים המרכזיים שהתחלנו בהפעלתם הם מעבר ל- 5 ימי לימוד בבתי הספר היסודיים והעל-יסודיים, המעבר ליום לימודים מלא מ- 8:00 עד 16:00-15:00 בבתי-הספר היסודיים, הקטנת קבוצות הלימוד בכיתות א'-ב' במיומנויות היסוד, פעילות בחירה ביום שישי לכלל התלמידים – תלמידי א'-ג' במימון המדינה; הזנה על-פי קריטריונים של מפעל ההזנה למוסדות חינוך; שיפור תשתיות שירותים בבתי-הספר ובניית סביבות עבודה למורים; עסקנו גם בפיתוח השתלמויות למנהלים ולמורי כיתות א'-ב', ואנחנו מפעילים ברשויות תוכנית למניעת אלימות, סמים ואלכוהול, שהיא תוכנית כלל יישובית להתמודדות עם התופעות האלה.

שמואל הר-נוי: לפי ההתרשמות שלנו אחרי הערכה ובקרה מאוד אינטנסיבית על התהליך, תמונת המצב הראשונית שאנחנו מקבלים היא של שביעות רצון גדולה של ראשי הרשויות ומנהלי מחלקות החינוך, מנהלים והורים.

שמואל הר-נוי: יש חילוקי דעות על שביעות רצונם של המורים.

שמואל הר-נוי: כדאי לציין שכרגע נמצאים בשלבי משא ומתן עם ארגוני המורים כדי להגיע על הסכמה על המשך היישום גם בשנת תשס"ז.

שמואל הר-נוי: היו מספר פגישות, כולל פגישה שהתקיימה אתמול עם מנכ"ל המשרד.

שמואל הר-נוי: יש עדיין חילוקי דעות בנושאים עקרוניים, ומתוכננת פגישה גם עם אנשי מרכז השלטון המקומי כדי להגיע להסכמות להמשך ההפעלה בתשס"ז.

שמואל הר-נוי: חילוקי הדעות המרכזיים מתייחסים ליום שישי, לתשלום עבור הזנה למורים שנמצאים בכיתה בשעת ארוחת הצוהריים המוגשת- -

מיכאל מלכיאור: בכל המקומות יש הזנה?

שמואל הר-נוי: 65% מתוך 65 אלף הילדים מקבלים הזנה.

שמואל הר-נוי: ניתנה אפשרות הזנה לכל הרשויות ולכל הילדים, ועל כך יש גם נתונים.

מיכאל מלכיאור: אבל יש מקומות שיש בהם יום חינוך ארוך ואין הזנה.

שמואל הר-נוי: ברוב המקרים זאת הבחירה של הורים או בחירה של רשות.

מיכאל מלכיאור: יש מקומות שיש בהם הזנה רק לתלמידים שמשלמים?

שמואל הר-נוי: לא.

שמואל הר-נוי: העיקרון שנקבע להזנה הוא שכל הילדים אוכלים.

שמואל הר-נוי: אני לא יכול להתחייב על כל מקום, אבל המדיניות היא שכל הילדים אוכלים.

שמואל הר-נוי: אני מציע שתערכו דיון על נושא ההזנה כדי שתקבלו תמונת מצב כוללת.

עבאס זכור: במגזר הערבי יש ילדים שאין להם 50%, ולמועצות אין כסף לשלם את החלק שלהם- -

מיכאל מלכיאור: זה נושא שדנו בו.

קריאות: - - -

שמואל הר-נוי: באשכולות נמוכים הסבסוד מגיע לסדר גודל של 65%, וזה לא 4.5, זה מגיע גם ל- 80%.

מיכאל מלכיאור: אנחנו בדיוק שמענו עדות, ואני שומע את זה מיותר ויותר מקומות שיש בתי-ספר שרק מי שמשלם מקבל אוכל, וזה גורם להרבה מאוד - -

יוסי וסרמן: אני יודע שיש היערכות לקראת שנת הלימודים.

יוסי וסרמן: אנחנו קשורים לקריטריונים - - -

מיכאל מלכיאור: מה הפריסה ב- 34 היישובים הללו?

שמואל הר-נוי: מתוך הרשויות האלה כ- 30% מהתלמידים במגזר הלא יהודי; הפיזור הוא מאשכול 1 עד אשכול 8.

שמואל הר-נוי: ניסינו לבנות מדגם דמוגרפי של מערכת החינוך במדינת ישראל, כך שיש ייצוג של כל הרמות גם של האוכלוסיות החזקות ביותר ואוכלוסיות חלשות.

מיכאל מלכיאור: מה לגבי דתיים?

שמואל הר-נוי: גם כאן הפרופורציות הן כמו הפרופורציות במערכת החינוך הכוללת.

שמואל הר-נוי: מתוך 65 אלף תלמידים כ- 12 אלף הם בממלכתי-דתי.

שמואל הר-נוי: המוכר שאינו רשמי אינו נכלל בכל הפעילות הזאת.

מיכאל מלכיאור: כרגע יש דיווחים חיוביים מהמערכת הציבורית: מהעיריות וממחלקות החינוך ב- 34 יישובים, ובאשר למורים יש דעות שונות- -

שמואל הר-נוי: אני מעריך שארגוני המורים יבטאו את זה היטב.

שמואל הר-נוי: לפי הדיווחים שאנחנו מקבלים, המורים קיבלו כ- 35 מיליון שקל במשכורתם בגין השתתפות בפעילות- -

קריאה: כמה מורים יש?

שמואל הר-נוי: ב- 34 היישובים יש 6,500 מורים.

שמואל הר-נוי: לא כל המורים משתתפים בפעילות, זה נתון להחלטת המורה ולהחלטת המנהל.

שמואל הר-נוי: אבל כשאני עושה עכשיו את הסיכומים כמה הרוויחו המורים בסך-הכול אנחנו מגיעים לסכום יפה.

יהודית גידלי: כמה מקבל כל מורה?

שמואל הר-נוי: כל מורה מקבל 110 שקלים לשעה אפקטיבית.

יהודית גידלי: ומשכורת חודשית?

שמואל הר-נוי: אני מדבר על שעות אפקטיביות.

עבאס זכור: אחד המנהלים אמר לי שכל המורים לא קיבלו כסף.

שמואל הר-נוי: הם השתתפו?

עבאס זכור: כן.

שמואל הר-נוי: זה לא יכול להיות.

עבאס זכור: בדקתי עם כל המנהלים.

מיכאל מלכיאור: אני רוצה לסכם את זה: אין החלטה של משרד החינוך?

מיכאל מלכיאור: יש משא ומתן עם ארגוני המורים?

שמואל הר-נוי: יש כוונה של שרת החינוך מתוך ראיית הרצף והבטחה לראשי הרשויות להמשיך את זה גם בשנת הלימודים הבאה.

שמואל הר-נוי: אנחנו נמצאים עכשיו במשא ומתן עם ארגוני המורים.

מיכאל מלכיאור: אבל עדיין אין כוונה להרחיב את זה לשנה הבאה.

שמואל הר-נוי: לשנה הבאה אין כוונה להרחיב, בשלב הזה.

מיכאל מלכיאור: אנחנו רוצים לשמוע את שאר הגורמים.

מיכאל מלכיאור: פיני קבלו, בבקשה.

פיני קבלו: בוקר טוב.

פיני קבלו: אני מתנצל, המנכ"ל נמצא בוועדת הכספים בישיבה על משבר הרשויות.

פיני קבלו: אני מייצג כאן את 34 הרשויות בשלטון המקומי אשר שבעי רצון מתוכנית יום הלימודים הארוך- -

מיכאל מלכיאור: התוכנית הלאומית.

פיני קבלו: התוכנית הלאומית, דוח דברת- -

מיכאל מלכיאור: לא.

קריאות: - - -

פיני קבלו: יש שביעות רצון.

פיני קבלו: בימים אלה עושים סקר בקרב הורים, תלמידים ומורים.

פיני קבלו: משרד החינוך חייב להמשיך בתוכנית הזאת שיש בה יום לימודים ארוך, ארוחה חמה, מעבר ל- 5 ימים בשבוע.

פיני קבלו: עדי אלדר כתב ליושב ראש ועדת החינוך ולשרת החינוך שיש להמשיך בתוכנית הזאת.

פיני קבלו: אנחנו גם מבקשים ממשרד החינוך לא לגלות חולשה מול ארגוני המורים, אלא להמשיך את זה.

פיני קבלו: אי-אפשר להפסיק פרויקט שהחל לפני שנה.

פיני קבלו: הוא פרויקט טוב.

פיני קבלו: המורים נהנים מיום לימודים ארוך ומתוגמלים יפה על אותן שעות יום הלימודים הארוך.

פיני קבלו: אנחנו מבקשים מאדוני היושב ראש לעשות הכול כדי שהתוכנית תמשיך.

פיני קבלו: אנחנו גם נגיש לך בימים הקרובים סקר שאנחנו עורכים על שביעות רצון בקרב התלמידים וההורים.

פיני קבלו: צריך להמשיך את זה שנה נוספת.

משה גפני: אדוני היושב ראש, אני לא חבר בוועדה, אני יכול לדעת מה נושא הדיון?

מיכאל מלכיאור: דובר על המשך התוכנית הלאומית – שנקראת באופן מוטעה בפי העם "דוח דברת" – בשנת הלימודים הקרובה.

מיכאל מלכיאור: אני לא מבין את השאלה.

משה גפני: זה נראה לי משהו הזוי.

מיכאל מלכיאור: התחלנו את הדיון ב- 9:30.

מיכאל מלכיאור: היו כבר הסברים די נרחבים- -

משה גפני: עכשיו אנחנו בקדנציה אחרת, חשבתי שמדברים פה על הקדנציה הקודמת.

זאב אלקין: עד שלא תצטרפו- -

משה גפני: אנחנו לא נצטרף.

משה גפני: עם ועדה כמו שלכם- -

קריאות: - - -

יוסי וסרמן: אנחנו מדברים על ניסוי, לא מדברים על שום תוכנית לאומית לחינוך.

יוסי וסרמן: זהו ניסוי שהממשלה חתמה אודותיו הסכם.

יוסי וסרמן: ההסכם הזה נגמר.

יוסי וסרמן: ב- 30 ביוני פג ההסכם, מתכלה מאליו.

יוסי וסרמן: אין יותר הסכם.

יוסי וסרמן: שרת החינוך מבקשת לחתום עליו לשנה אחת נוספת.

מיכאל מלכיאור: זה הקטע שחבר הכנסת גפני לא שמע, זה הרצון של משרד החינוך- -

משה גפני: לא משרד החינוך, של הרשויות המקומיות.

מיכאל מלכיאור: גם משרד החינוך.

משה גפני: משרד החינוך גם רוצה?

מיכאל מלכיאור: אם היית מקשיב, היית שומע ששרת החינוך מבקשת להאריך לשנה נוספת.

יוסי וסרמן: גם חבר הכנסת גפני צודק כדרכו.

יוסי וסרמן: שרת החינוך מבקשת היות שהרשויות המקומיות לוחצות עליה.

מיכאל מלכיאור: יש לה דעה עצמית.

יוסי וסרמן: היא אדם שיש לה בהחלט דעה עצמית, אבל אנחנו מנהלים משא ומתן עם משרד החינוך ולא עם שום גורם אחר.

יוסי וסרמן: ניהול המשא ומתן לחתימה על הסכם חדש הוא מול המדינה: משרד החינוך ומשרד האוצר.

מיכאל מלכיאור: זה ברור.

מיכאל מלכיאור: למה אתה טוען כאילו מישהו טען אחרת.

יוסי וסרמן: אני מציין, אני לא אומר שמישהו טען אחרת.

מיכאל מלכיאור: יש משא ומתן שהפיילוט עליו יתקיים עוד שנה.

יוסי וסרמן: רוב ציבור המורים מתוך כ- 7000 מורים אינם רוצים להמשיך בניסוי; ולא מפני שמישהו רוצה לעשות לעצמו חיים קלים.

יוסי וסרמן: הם טוענים שזה בזבוז כספי המדינה.

יוסי וסרמן: הילדים עייפים ושחוקים, המורים עייפים ושחוקים.

יוסי וסרמן: אין יחס בין ההשקעה לתוצאה.

יוסי וסרמן: למה הרשויות מעוניינות כל-כך?

יוסי וסרמן: ברור, מקבלים תקציבים גדולים ומחלקים כפי שרוצים.

קריאה: למי?

יוסי וסרמן: בעיר מסוימת ראש הרשות מקבל את התקציבים, הוא קובע ש- 30% מהעובדים יהיו מורים מבתי-הספר, ו- 70% יהיו מדריכים, מי שהוא רוצה לקבוע.

יוסי וסרמן: לכן אנחנו מנהלים משא ומתן עם משרד החינוך בראשות המנכ"ל, ומתקדמים לקראת הסכמה.

יוסי וסרמן: למשל, אנחנו דורשים שכל הילדים במדינת ישראל בכל בתי-הספר ילמדו במסגרת מערכת החינוך הרשמית שמדינת ישראל אחראית עליה במשך שישה ימים בשבוע, שבתי-הספר יהיו פתוחים 6 ימים בשבוע, ולא יהיה מצב שבימי שישי כל הילדים מכיתה ד'-י"ב, וחלק מהתלמידים א'-ג' יסתובבו ברחובות ללא תעסוקה או יהיו מועסקים במתנ"סים או במקומות אחרים אצל אנשים שלא תמיד מתאימים לחנך ילדים.

מיכאל מלכיאור: זאת אומרת שאתם רוצים לחזור ל- 6 ימים.

יוסי וסרמן: אנחנו רוצים לחזור ל- 6 ימים.

יוסי וסרמן: אנחנו מבקשים שיפור התנאים הפיזיים.

יוסי וסרמן: 58 שנים רגילים לא להשקיע במערכת החינוך.

יוסי וסרמן: יושבים ילדים ומורים עד שעה מאוחרת ביום לימודים ארוך ללא מיזוג אוויר, ללא שירותים נאותים.

יוסי וסרמן: שרת החינוך הקודמת, גברת לימור לבנת, הבטיחה פינות עבודה ממוחשבות לכל שתי מורות; הבטיחה שירותים נאותים – שום דבר לא בוצע- -

קריאות: - - -

מיכאל מלכיאור: סליחה, אני מבקש לתת לו לסיים את דבריו.

יוסי וסרמן: אני הבאתי עמי 5 ראשי סניפים מ- 34 היישובים, והם יעידו מה אומרים המורים והמנהלים, מה קורה ביישובים האלה.

מיכאל מלכיאור: אני מבין כן ולאו ביחד.

מיכאל מלכיאור: בגדול אתם חושבים שזה טוב?

יוסי וסרמן: אנחנו לא חושבים שזה טוב בתנאים הנוכחיים.

יוסי וסרמן: הילדים אוכלים ארוחת צהריים, ויש ילדים ביישובים האלה שזאת אולי הארוחה החמה היחידה במשך היום.

יוסי וסרמן: אני לוקח את זה בחשבון, וזה חשוב.

יוסי וסרמן: אבל התנאים כשאוכלים על השולחנות, על הספרים במגשיות, בתנאים הכי גרועים שיכולים להיות- -

מיכאל מלכיאור: לא ניכנס לפרטים של תנאי הארוחה.

מיכאל מלכיאור: אני מדבר על התוכנית בגדול

יוסי וסרמן: הילדים שחוקים, נרדמים על השולחנות, המורים שחוקים ועייפים.

מיכאל מלכיאור: אז למה אתם רוצים להמשיך את זה?

יוסי וסרמן: אנחנו מוכנים להמשיך עוד שנה בניסוי.

מיכאל מלכיאור: אבל אם הילדים נרדמים, והאוכל הוא לא אוכל- -

יוסי וסרמן: לכן אני מדבר על שישה ימים- -

מיכאל מלכיאור: אז הם יהיו עוד יותר שחוקים.

יוסי וסרמן: לא.

יוסי וסרמן: אפשר יהיה לסיים יותר מוקדם; אפשר לפתוח את השבוע ולא לרכז אותו.

יוסי וסרמן: אנחנו מבקשים תנאים נאותים למורים ולמנהלים.

יוסי וסרמן: זה המשא ומתן בינינו לבין משרד החינוך.

רן ארז: אני לא רוצה לחזור על דבריו של הקולגה שלי, יוסי וסרמן.

רן ארז: אנחנו נגד שבוע לימודים של 5 ימים.

רן ארז: אנחנו בעד מסגרת של 6 ימים וניאבק בכל כוחנו שאכן הילדים יהיו במסגרת בית-הספר 6 ימים בשבוע.

רן ארז: לתוכנית של 5 ימים אין כל רציונל פדגוגי-חינוכי, אלא רק עניין תקציבי כדי להראות איך אנחנו מאריכים את יום הלימודים ובלי להוסיף שעות לימוד.

רן ארז: מ- 2001 עד 2005 קוצצו, לפחות בחינוך היסודי, 107 אלף שעות שבועיות.

רן ארז: יום לימודים שלם קוצץ, אז מקצרים את השבוע כדי להסוות את הקיצוץ.

רן ארז: הצעד הראשון שצריך לעשות בתוכנית הלאומית לחינוך הוא להחזיר את הקיצוץ, להחזיר מה שגזלו מילדי ישראל מ- 2001 עד היום.

רן ארז: הכניסו למערכת החינוך יותר מעז אחת, והגיע הזמן להוציא אותה החוצה, ולא לשחק עם הארוחות או עם מספר הימים – זה הכול קוסמטיקה.

רן ארז: צריך להחזיר את השעות שגזלו מהתלמידים.

מיכאל מלכיאור: אתה תראה שיש על כך הסכמה מאוד רחבה בחדר הזה.

מיכאל מלכיאור: אנחנו באמת חושבים שהקיצוצים הם שערורייה.

מיכאל מלכיאור: ודאי שלקחו דבר מרכזי מילדי ישראל.

מיכאל מלכיאור: אנחנו מסכימים איתך לגמרי, אבל אני מבקש ממך להתייחס לניסוי של התוכנית הלאומית כי גם אם יהיה או לא יהיה המשך הניסוי לא יחזירו את ארבעת המיליארדים האלה.

רן ארז: אין דבר שאי-אפשר לעשות אם אנחנו רוצים, כי לא עושים לאדם, אלא רק מה שהוא נותן שיעשו לו.

מיכאל מלכיאור: אני ודאי בעד.

מיכאל מלכיאור: תתייחס לנושא.

רן ארז: הניסוי הזה הוא ניסיון להסיט את דעת הקהל ואת דעת הציבור מהבעיות המרכזיות של מערכת החינוך לדבר אחר, ולהגיד שעוסקים בניסוי ברפורמה.

רן ארז: על-פי הנתונים שקיבלנו מוועדת החינוך של הכנסת הקודמת שהתקבלו מידי שמחה שניאור, סמנכ"ל משרד החינוך לפיתוח לשעבר, רק כדי שבתי-הספר במדינת ישראל יעמדו בתקנים של משרד הבריאות לשירותים בבתי-הספר, משרד החינוך צריך להשקיע 700 מיליון שקל כדי להביא את השירותים למה שצריך ולא למה שצריך ביום לימודים ארוך.

רן ארז: אין היום אפשרות להחזיק את הילדים בבית-הספר ביום לימודים ארוך גם אם ייתנו להם את הארוחה הזאת.

רן ארז: יש על זה התמרמרות אדירה של מורים שהם לא פקידים סתם או פיונים, אלא אנשי חינוך עם שיקול דעת מקצועי, והם אומרים שלפי שיקול דעתם המקצועי גם אם ראש העיר רוצה זה לא טוב לילדי ישראל.

רן ארז: יש לי הרבה חברים קרובים שהם ראשי ערים.

רן ארז: שאלתי אחד מהם שהוא ראש עיר גדולה שנמצאת בניסוי למה הוא נכנס לניסוי הזה, הרי ביישוב שלו יש יום לימודים ארוך מכוח החוק הקודם;.

רן ארז: קודם היה לו יום לימודים ארוך בן 6 ימים בשבוע, ועכשיו יש לו יום לימודים ארוך בן 5 ימים בשבוע.

רן ארז: הוא אמר: "קיבלתי 6 מיליון שקל, אני פראייר לא לקחת את זה?" .

רן ארז: לכן אני מבין מדוע ראשי ערים רוצים להיות בפנים, אבל ראשי ערים לא נכנסים לכיתות ולא מלמדים.

רן ארז: מי שצריך לתת את הדין וחשבון מה קורה עם הילדים זה המורה.

רן ארז: מכים בהם, אומרים שאין הישגים ואין תוצאות, אבל לא מסתכלים באילו תנאים הם מאלצים אותנו לעבוד.

מיכאל מלכיאור: אם אני מבין אותך נכון, אתה אומר שבשום אופן אתה לא תסכים להמשך הניסוי.

רן ארז: ל- 5 ימים בשבוע נתנגד בכל הכוח עם כל המשתמע מכך, ואתם יודעים שאנחנו יודעים לנקוט את כל הצעדים.

רן ארז: באשר לשאר הדברים הנוספים, אני תומך בידידי ובשותפי יוסי וסרמן כי הניסוי הזה נעשה ברובו בבתי-הספר היסודיים, ולכן אנחנו הולכים יחד.

מיכאל מלכיאור: כלומר אם יהיו 6 ימים אתם תעשו הסכם, ואם לא – לא.

רן ארז: זה תנאי יסוד, זאת אקסיומה, אחרת זה לא יכול להיות.

מיכאל מלכיאור: תודה.

מיכאל מלכיאור: אלי מלכה ממועצה אזורית גולן, בבקשה.

אלי מלכה: אני ראש מועצה אזורית גולן.

אלי מלכה: אנחנו רשות בתוך הניסוי, וגם השכנים שלנו, מועצה מקומית קצרין היא רשות בניסוי, ואנחנו עובדים יחד.

אלי מלכה: לעומת רן ארז שחושב מה ראשי הרשויות חושבים, אומרים ועושים על מניפולציות כספיות.

אלי מלכה: אנחנו נכנסנו לניסוי הזה כשידענו שהוא ייארך שנתיים.

אלי מלכה: זה התנאי הראשון של כולנו.

אלי מלכה: הייתה התחייבות ממשלתית של השרה ושל המנכ"לית שלה שיושבת פה, שאנחנו נכנסים לתקופה של שנתיים.

אלי מלכה: אי-אפשר לעצור את זה היום, צריך להאריך את התקופה לפחות עד תום השנתיים האלה, ואחר-כך נדבר.

אלי מלכה: בשנה הזאת למדנו שסוף סוף עולים על דרך שבשונה מהתלהמות, ומשביתות ומאמירות סרק, אפשר לראות בסופה את האור בקצה המנהרה במערכת החינוך בגולן: פיצולי הכיתות הנמוכות, היכולת לתת שיעורי העשרה; הכנסנו מורים במקצועות שצריך להשלים; האפשרות לתת פינות עבודה למורים והיכולת לשפץ – כל אלה שיפרו באופן דרמטי את התנאים הפיסיים של הילדים.

אלי מלכה: אבל בעיקר, התוכן שהצלחנו לממש במסגרת התקציב שהגיע וביכולת לפצל כיתות הם חשובים ודרמטיים כדי לקדם את החינוך.

אלי מלכה: אני ממליץ לוועדה ולראשי הארגונים להרחיב את היכולת שלנו בניסוי לתחומים נוספים שלא הוכנסו, כמו: מנהלות החינוך המשותפות לרשויות השונות.

אלי מלכה: לדעתי, ראשי רשויות רוצים את זה, ולא רק משום שיש להם עוד 4-5 מיליון שקל אף על פי שהכסף הזה חשוב מאוד כי זה מפצה על קיצוץ השעות שהיו, ועם זה אפשר לעשות עוד הרבה דברים בתוך מערכת החינוך.

אלי מלכה: באופן אישי אני תומך ב- 5 ימים בשבוע.

אלי מלכה: היכולת לתת סוף שבוע למשפחות ולילדים הוא חשוב.

אלי מלכה: אצלנו הם לא מסתובבים ברחובות.

אלי מלכה: בכל היישובים שלנו ובכל המתקנים, כולל במתנ"סים, יש פעילות ענפה שנותנת לילדים פתרונות.

אלי מלכה: אני מאוד ממליץ לוועדה להאריך את הניסוי לשנה נוספת שהמדינה התחייבה עליה, וגם להמשיך- -

מיכאל מלכיאור: המדינה התחייבה?

אלי מלכה: כן, השרה והמשרד התחייבו שזה יהיה מינימום שנתיים.

אלי מלכה: אני למשל, לא הייתי נכנס לזה - -

יוסי וסרמן: איך חתמתם על הסכם לשנה?

יוסי וסרמן: איך זה יכול להיות?

רונית תירוש: תאמין לי שיש לי מה לומר, אני מתאפקת.

מיכאל מלכיאור: היא לא מייצגת עכשיו את משרד החינוך, היא חברת כנסת.

אלי מלכה: לא הייתי נכנס לזה, ולא היינו עושים את השינויים הגדולים שעשינו, ולא היינו עוברים ל- 5 ימי לימוד בשבוע בשביל שנה אחת.

מיכאל מלכיאור: שמואל, אתה יכול לומר מה כוונת המשרד לעשות עם השאלה לגבי 5 או 6 ימי לימוד?

שמואל הר-נוי: ההצעה שהוגשה לארגוני המורים היא שברשויות בתי-הספר ימליצו על 5 ימי לימוד, וקיבלנו מכתב חוזר מארגוני המורים ברוח הדברים שנאמרו כאן, וכן שתהיה ועדה משותפת לאשר לרשויות 5 ימי לימוד.

שמואל הר-נוי: הם יקבעו- -

יהודה כהן: לרשות ניתן חופש לבחור או 5 או 6.

רן ארז: לא ניתן שום חופש.

יוסי וסרמן: מי נתן חופש?

שמואל הר-נוי: עוד הערה לגבי זה: הפגישה עם ראשי הרשויות הייתה ביוני כאשר לא היה הסכם עם ארגוני המורים.

שמואל הר-נוי: ההסכם עם ארגוני המורים נחתם ב- 31 באוגוסט, ואחד הסעיפים היה שימשיכו ביישום שנה נוספת, ומדברים גם על ועדה משותפת.

שמואל הר-נוי: זאת אומרת, הכוונה הייתה שבנקודת הזמן הזאת לא הגיעו להסכמה על יותר, אבל הייתה הבנה שידונו על ההמשך, וזה חלק מהדיונים היום.

משה גפני: הודעתם לראשי הרשויות?

שמואל הר-נוי: הם קיבלו את החוזה.

מיכאל מלכיאור: אבל הם נכנסו לזה כבר לפני שקיבלו את החוזה.

רן ארז: הם לא נכנסו, הם נכנסו ב- 1 בספטמבר.

שמואל הר-נוי: לא.

שמואל הר-נוי: הם נכנסו ב- 26 ביוני.

מיכאל מלכיאור: יש פה סתירה- -

אבי ביתן: אני מנהל אגף החינוך בעיריית אופקים.

אבי ביתן: לצדי שני נציגים נוספים של האיגוד, סמי עטר מאורנית ואילנה בנוזיו מגדרות.

אבי ביתן: כולנו נמצאים בניסוי.

אבי ביתן: אנחנו מייצגים את 34 היישובים שנמצאים בניסוי וכן מייצגים את האיגוד כולו.

אבי ביתן: יש תמימות דעים באיגוד לגבי היישום של הניסוי הזה.

אבי ביתן: אחרי שנה בניסוי יש לנו ממצאים שמצביעים בהחלט על שינויים יפים במערכות החינוך שלנו.

אבי ביתן: צריך כל פעם לעשות תיקונים בהמשך, וגם ישבנו עם ארגוני המורים, ובעיקר עם ההסתדרות.

אבי ביתן: יש נקודות שאנחנו לא חלוקים עליהם, למשל, שיפוץ חדרי מורים ושירותים.

אבי ביתן: בעניין 6 ימי לימוד - -

מיכאל מלכיאור: בתקופה הקצרה שהייתי במשרד החינוך חשבתי שזה היה תנאי יסוד שלא ייושם בשום מקום שאין בו פינות עבודה- -

קריאה: זה לוקח זמן.

מיכאל מלכיאור: - - לא יתחילו את זה בבית-ספר שלא עשו בו את זה.

רונית תירוש: - - -

מיכאל מלכיאור: אבל בינתיים עברה שנה.

רונית תירוש: כולם אומרים שיש.

יוסי וסרמן: יש תכנון.

קריאות: - - -

אילנה בנוזיו: אני מזמינה את כולם לראות אצלנו את פינות העבודה, את שיפוצי השירותים- -

קריאות: - - -

אבי ביתן: ראש המועצה המכובד שדיבר לפניי אמר את הדברים באופן מאוד ברור, ואני מצטרף אליו.

אבי ביתן: מנהלי אגפי החינוך נמצאים בשדה, מכירים את השדה ואמונים על מערכת החינוך- -

משה גפני: באופקים יש פינות עבודה?

אבי ביתן: אתה מוזמן, אתה מכיר את אופקים.

משה גפני: - - -

אבי ביתן: אני מייצג בכובע אחר את מה שקורה בתוך מערכות החינוך ביישובים, וגם באופקים סיימו את השירותים.

אבי ביתן: אני יכול לשלוח בפקס או במייל, איך שאתם רוצים- -

מיכאל מלכיאור: אנחנו מאמינים לך.

אלכס מילר: מה בקשר ליום שישי?

אבי ביתן: לגבי יום ו' גם אנחנו סבורים שביישובים מסוימים צריכים לאפשר את הפעילות הזאת ביום ו' באופן מלא.

אבי ביתן: אין לנו ויכוח עם העניין הזה, מר וסרמן.

אבי ביתן: אנחנו מסכימים.

יהודה כהן: יושב הראש לא שמע מה אמרת.

אבי ביתן: מצד שני צריך לתת חופש פעולה לרשויות להחליט מה טוב להן.

אבי ביתן: זה קובע בסופו של דבר את מהות הניסוי.

אבי ביתן: 5 ימים או 6 ימים זה לא מהות העניין.

מיכאל מלכיאור: אני מניח שיש לזה השלכות תקציביות.

אבי ביתן: ודאי שיש.

אבי ביתן: אם רשות מקומית כמו אופקים תפעיל את יום ו' לבד, תקרוס אם לא תהיה לה מערכת נוספת.

אבי ביתן: לכן לדעתנו זה צריך להיות בנוי קצת אחרת.

אבי ביתן: אמרנו את זה בשיחות שלנו- -

מיכאל מלכיאור: 5 ימים ארוכים ונוסף לזה גם יום שישי.

מיכאל מלכיאור: אני רוצה להבין- -

אבי ביתן: הילדים לומדים עד 15:30- 15:45.

אבי ביתן: הדיווחים מאוד טובים.

אבי ביתן: יש חלוקה מאוזנת: יום ג' הוא יום קצר יחסית; יש פעילות נוספת באותו יום- -

מיכאל מלכיאור: אתם מדברים על המתכונת שהייתה השנה, ובנוסף לזה ביום ו'.

אבי ביתן: היה יום שישי.

מיכאל מלכיאור: יום ו' מתקיים לא במתכונת הלימודים.

רונית תירוש: יום העשרה.

אבי ביתן: גם בעניין שביעות הרצון של המורים אנחנו חלוקים על דעת הסתדרות המורים.

אבי ביתן: יש לנו דעה אחרת.

אבי ביתן: אני מדבר על היישובים שבהם מתקיים הניסוי.

אבי ביתן: עמדת המורים היא קצת שונה ממה שנאמר; היא לא מאה אחוז בהחלט, אבל יש הרבה מורים אחרים שמרוצים מהניסוי הזה.

אבי ביתן: מטריד אותנו שאנחנו נקבל אור ירוק להמשך ב- 1 בספטמבר ונמצא את עצמנו בכאוס.

אבי ביתן: זאת אומרת, אנחנו רוצים לדעת בבירור שהתוכנית הזאת ממשיכה, ורוצים לקבל את התשובות מידית, לא יאוחר מ- 31 ביולי.

מיכאל מלכיאור: יש הבטחה?

אבי ביתן: יש הבטחה, אבל יש הידיינות בין הארגונים.

אבי ביתן: באיגוד ישבנו עם הסתדרות המורים בתחילת הששובע הזה- - -איפה אנחנו מסכימים.

מיכאל מלכיאור: אי הבהירות לא מוסיפה לכך.

משה גפני: אני רק רוצה לדעת האם החינוך החרדי כלול בזה.

רונית תירוש: לא.

מיכאל מלכיאור: שאלנו את זה הרבה לפני שהגעת.

מיכאל מלכיאור: קיבלנו תשובה, ואנחנו רוצים להבין למה.

רונית תירוש: הוא אומר שזה הזוי, אז בשביל מה הוא בכלל מעלה את זה?

משה גפני: כולנו הזויים.

משה גפני: אגב, זה בניגוד לחוק.

משה גפני: מכיוון שהחוק קובע שהחינוך העצמאי צריך להיות כמו כל ילדי ישראל- -

רונית תירוש: אני בעד.

משה גפני: לא שאת בעד.

משה גפני: נשוב לבג"ץ.

מיכאל מלכיאור: זה לא עניין של בג"ץ- -

משה גפני: אני חבר כנסת חרדי, אני נלחם בשביל השלטון המקומי.

משה גפני: אם אתה מעלה בדעתך שאתה לא תפגוש אותי בכל הוועדות בכנסת, שאני אלחם נגד השלטון המקומי, אתה פשוט טועה.

קריאה: - - -

משה גפני: אתם השלטון המקומי, אתם לא מיישמים את זה.

רונית תירוש: זה לא הדיון.

משה גפני: זה הדיון.

משה גפני: זה ילדי ישראל, מה זה "לא הדיון"?

רונית תירוש: הרבה דברים לא מיישמים.

מיכאל מלכיאור: גפני, אל תלך, אנחנו רוצים להעלות את הנושא הזה.

רונית תירוש: למה לא?

משה גפני: - - -

רונית תירוש: הוא בא לעשות בלגן והלך, כאילו זה חדש.

רונית תירוש: אני מוחה על כך שאתה מאפשר לו לפוצץ את הישיבה ולהפריע לנו.

מיכאל מלכיאור: - - -

רונית תירוש: הוא בא בזלזול לשאול מה הנושא, פרובוקטיבי, ואנחנו מתחננים שיישאר.

רונית תירוש: שלא יישאר.

מיכאל מלכיאור: אנחנו מדינה חופשית.

אילנה בנוזיו: ידענו שזה שנתיים, ודווקא בגלל החלפת השלטון היציבות מתבקשת.

אילנה בנוזיו: אנחנו מדברים על תהליכים חינוכיים.

אילנה בנוזיו: אנחנו נכנסנו למסע בידיעה מראש שהוא אינו קצר, ושתהליכים לוקחים זמן.

אילנה בנוזיו: חמור מאוד בעינינו שיש מקומות שהתשתיות לא הסתיימו.

אילנה בנוזיו: זה חמור בעינינו כי אנחנו מאמינים שצריך תנאים.

אילנה בנוזיו: יחד עם זאת ברור לנו שחלק מהמורים יהיו מרוצים יותר, וחלק פחות.

אילנה בנוזיו: שינוי לוקח זמן.

אילנה בנוזיו: כשנכנסנו לתהליך כל רשות עשתה תהליך מאוד מסודר אצלה אם להיכנס לתהליך או לא להיכנס.

אילנה בנוזיו: כל רשות שהחליטה שהיא רוצה היה לה ברור שהיא תיתקל בקשיים.

אילנה בנוזיו: אין נסים ונפלאות, קמים בבוקר והכול מסודר.

אילנה בנוזיו: ידענו שחינוך לא נעשה בחצי יום.

אילנה בנוזיו: אין סיכוי שבאמת תהיה איכות ללמידה, לכן רוצים יום ארוך.

אילנה בנוזיו: אני רוצה להדגיש את תוכנית "א.ס.א" שלא הדגישו מספיק: התוכנית הזאת למניעת אלימות, שימוש לרעה בסמים ובאלכוהול, נכנסה לרשויות שלפני-כן בכלל לא קיבלו את זה.

סמי עטר: התוכנית הזאת היא תוכנית 3 שנתית.

סמי עטר: גם התקצוב שלה בנוי ל- 3 שנים.

סמי עטר: רשות שנכנסת לזה בונה תוכנית שוועדות של משרד החינוך מאשרות אותה.

סמי עטר: זאת תוכנית ארוכת-טווח, זה לא תקצוב לשנה.

רן ארז: לא קשור ל- 34 יישובים.

אילנה בנוזיו: זה קשור.

אילנה בנוזיו: מי שבניסוי קיבל- - -

יוסי וסרמן: אבל אתם חתומים על ההסכם, אתם מדברים כאילו אתם - -

קריאות: - - -

סמי עטר: אני מסתכל מבחינה מקצועית ולא פוליטית.

סמי עטר: ההתייחסות שלנו נובעת מראייה מקצועית.

סמי עטר: ההורים ביישובים מעידים על שביעות רצון.

סמי עטר: המעבר מ-6 ימים ל- 5 ימים מעיד מה זה נותן לילד מבחינת בעיות קב"ס ומבחינת רוגע.

סמי עטר: אנחנו מתכוונים לבקש לעבור ל- 5 ימי לימוד בצורה אחרת ממשרד החינוך, גם אם לא יהיה יישום שלב א'.

סמי עטר: דבר אחרון, מפעל ההזנה מוכיח את עצמו.

סמי עטר: השיטה עובדת יפה מאוד.

סמי עטר: גם המורים מרוצים מאוד מההזנה ומההליך עצמו.

ישראל נדיבי: אני סמנכ"ל המועצות האזוריות.

ישראל נדיבי: גרוע מאוד להפסיק עכשיו את הניסוי שהיה השנה.

ישראל נדיבי: ברור לכולם שניסוי זה לא שנה אחת.

ישראל נדיבי: גם ארגוני המורים מבינים בדיוק כמונו שאי-אפשר לתכנן תוכניות לשיפוץ בתי-ספר ולגמור בשנה.

מיכאל מלכיאור: את זה אני לא מבין.

ישראל נדיבי: אתה מבין שבמדינת ישראל זה לא הולך צ'יק-צ'ק.

מיכאל מלכיאור: אני לא מבין כי אני זוכר שהייתה התחייבות מוחלטת של משרד החינוך.

מיכאל מלכיאור: אני לא מבין למה אי אפשר לבנות פינות למורים ושירותים במשך שנה.

שמואל הר-נוי: רשויות שלא יעמדו בזה לא ימשיכו.

ישראל נדיבי: ברור לי שהדבר אינו דומה בין רשות אחת לאחרת, ואני מדבר רק בשם המועצות האזוריות.

ישראל נדיבי: בחלק גדול מהמועצות האזוריות לומדים 5 ימים, וב- 7 מתוך הרשויות שעברו לניסוי לומדים כך כבר שנה השלישית, זאת לא השנה הראשונה, הם התחילו כבר לפני שמישהו חשב על הניסוי.

ישראל נדיבי: אני לא מאמין שיש רשות אחת או בית ספר אחד שיסכימו היום לחזור ל- 6 ימים במועצות האזוריות.

ישראל נדיבי: המורים הם החלק המרכזי של כל המערכת.

ישראל נדיבי: יש ויכוח האם המורים מרוצים או לא.

ישראל נדיבי: ישבתי עם יוסי וסרמן לפני הישיבה, והוא אמר לי שכל המורים שהוא שאל אינם מרוצים.

ישראל נדיבי: אמרתי לו שיכול להיות שבגלל תפקידו הם מנחשים מה הוא חושב- -

יוסי וסרמן: אולי בגלל תפקידך.

ישראל נדיבי: גם יכול להיות.

ישראל נדיבי: אמרתי לו שיעשה סקר ויבדקו מה המורים באמת רוצים.

ישראל נדיבי: ברור לי שזאת לא דעה אחת.

יקי גוב-ארי: במשך 17 שנים עד לפני 3 שנים ניהלתי בית ספר במעלות.

יקי גוב-ארי: מ- פברואר 98' ניהלתי בבית-הספר יום חינוך ארוך עד השעה 15:30 עם הזנה.

יקי גוב-ארי: זה שנתיים אני יושב ראש סניף כרמיאל, משגב, נהרייה והגליל המערבי.

יקי גוב-ארי: באחריותי אלפי המורים שנמצאים במסגרת הניסוי ובמסגרת יום לימודים ארוך.

יקי גוב-ארי: המורים הגישו מכתבים חתומים לפני כחודש ימים, שהם אינם מרוצים, שהם שחוקים, שהם לא מעונינים.

יקי גוב-ארי: לדוגמה, לבית ספר שיש בו 35 מורים בפועל הצטרפו עוד 30 מורים שרובם אינם מורים כדי להשלים את השעות שרצו להשלים במשך היום.

יקי גוב-ארי: חדר מורים אצלם עם שני חדרי שירותים, בלי תנאים, צפוף להחריד.

יקי גוב-ארי: המורים נמצאים שם עד 15:30 ולא יודעים מה לעשות עם עצמם.

יקי גוב-ארי: בימי שני קיימו השתלמות של מורי המתמטיקה.

יקי גוב-ארי: המורים סיימו לעבוד ב- 15:30, ב- 16:00 המשיכו את ההשתלמות, וסיימו אותה ב- 20:00 בערב.

יקי גוב-ארי: איזה ערך מוסף יש להשתלמות אצל המורים האלה שלמחרת באים לעבודה?

רונית תירוש: - - -

יקי גוב-ארי: היה דין ודברים, אם תרצי, יש לי כאן התכתבויות- -

מיכאל מלכיאור: תודה, הדברים שלך מאוד ברורים.

יהודה כהן: אני יושב ראש מועצת אלקנה.

יהודה כהן: אם מסיטים את כל האמוציות הצדה, התוכנית חשובה מאוד, היא הביאה בשורה לילדי ישראל, להורים שעובדים עד שעות מאוחרות וצריכים מסגרת לילד שלהם, למורים ולהתנהלות בית הספר.

יהודה כהן: בתוכנית יש בשורה, וחייבים להמשיך אותה.

יהודה כהן: חבריי הזכירו את ההתחייבות השלטונית.

יהודה כהן: אף מערכת חינוך לא הייתה נכנסת לשנה אחת לתוכנית מורכבת שמשנה סדרי בראשית.

יהודה כהן: לכן הרצף חייב להמשיך ולהישמר.

יהודה כהן: לגבי סוגיות שעלו פה צריך לומר את האמת:

יהודה כהן: שיפוצים - רוב הרשויות מסיימות את השיפוצים יחד עם שיפוצי הקיץ; חלק גדול מאוד מהרשויות שיכלו להרשות לעצמן להכניס קבלנים לעבודה תוך כדי לימודים סיימו את העבודות במהלך השנה.

יהודה כהן: יש רשויות שבחרו לא לעשות את זה בגלל בטיחות התלמידים, לא בגלל שום דבר אחר.

יהודה כהן: ההזנה – הסתבר שגם ברשויות מקומיות חזקות יש תלמידים שלא אכלו ארוחת צוהריים.

יהודה כהן: אני מפעיל בית-ספר אזורי של 700 תלמידים, ופתאום גיליתי שיש תלמידים שהולכים לבית ריק, אבל הם שייכים לרשות אחרת, למועצה אחרת, למחלקה רווחה אחרת, ופתאום צצו בעיות שכראש רשות שבית-הספר נמצא במקומו צריך לתת פתרונות.

יהודה כהן: התלמיד מרוויח היום ארוחת צוהריים, ואם לא – מחלקת הרווחה וקרנות חסד נכנסים לתמונה, והילדים אוכלים וזה דבר חשוב.

יהודה כהן: חוץ מזה, שעת ההזנה הפכה להיות שעת חינוך.

יהודה כהן: המחנך מקבל תקציב מסוים, על-פי מה שנקבע עם ארגוני המורים, ומנצל את זה ללימוד נטילת ידיים לפני אוכל, לדבר תורה בבתי-ספר דתיים, לברכת מזון, להרגלי אכילה נכונים.

יהודה כהן: את המהלך הזה צריך להמשיך, הוא נכון והוא מבורך, צריך רק להגביר אותו.

יהודה כהן: ברוב הרשויות נושא ימי שישי עובד בצורה בלתי פורמלית, וכל רשות בחרה איך להפעיל את זה.

יהודה כהן: לנו חשובה הפעלת הילדים בימי שישי.

יהודה כהן: זה יכול להיות במסגרת פורמלית, וזה יכול להיות במסגרת לא פורמלית.

יהודה כהן: לנו יש פתרונות.

יהודה כהן: אם ארגוני המורים יישבו עם משרד החינוך ויחליטו שחוזרים למתכונת של הפעלת בית הספר ל- 6 ימים, גם עם זה אין לנו בעיה.

מיכאל מלכיאור: תודה.

מיכאל מלכיאור: רונית תירוש.

רונית תירוש: הדיון הזה הוא בהחלט דיון הזוי מכיוון שמצד אחד יושבים פה נציגי רשויות שיש להם עניין רב לגרום לשביעות רצון תושביהם, אחרת הם לא ייבחרו בקדנציה הבאה; ומצד שני יושבים נציגי ארגוני המורים והסניפים שמתעקשים להגיד שזה גרוע.

רונית תירוש: זאת אומרת, זה לא משהו בין לבין, זה ממש דיכוטומי, שחור ולבן – זה הכי הזוי בעיניי.

רונית תירוש: השאלה היא למי מאמינים.

רונית תירוש: אני קונה את ההצעה לעשות סקר.

רונית תירוש: הגיע הזמן שגורם אובייקטיבי – אולי ועדת החינוך – תזמין סקר שביעות רצון שיפולח לפי הורים, תלמידים ולכל מי שיש לו יד בעניין, ואז נשב כאן עם נתונים ונשכיל את עצמנו.

רונית תירוש: דבר שני, זה כמו הילד שרוצח את אביו ובוכה שהוא יתום.

רונית תירוש: לא ייתכן שמצד אחד ארגוני המורים יבכו שקיצצו המון שעות, ומצד שני יש פטנט, אפילו אם הוא בזוי בעיניכם, שאם 6 מיליון שקל לראש עיר שמתרגם את זה לשעות.

רונית תירוש: אז ממה נפשך?

רונית תירוש: מה רע בזה?

רונית תירוש: אנחנו בוכים שקיצצו, אבל נותנים פה אפשרות, מה אכפת לך תחת איזו כותרת?

רונית תירוש: בגלל משחקי אגו וכיפופי ידיים ומבחן כוח אנחנו ממעטים להשתמש בשם באופן מפורש.

רונית תירוש: מקבלים משאב שבגינו אפשר לקבל תוספת שעות – מה יותר טוב מזה?

רונית תירוש: לא צריכים להכריח את המורים שלא רוצים.

רונית תירוש: אנחנו מאוד רוצים את המורים בפנים, והתוכנית במקורה מסתמכת על המורים.

רונית תירוש: לא רק על המורים, אלא גם על גורמים מקצועיים נוספים שמסוגלים להביא העשרה.

רונית תירוש: זאת אומרת, אם אני רוצה להכניס לימודי שחמט, ואין אף מורה בבית הספר שיכול ללמד שחמט במסגרת העשרה, אני אקח מישהו מבחוץ- -

מיכאל מלכיאור: התוכנית במקור רצתה כן רצתה להכריח את המורים- -

רונית תירוש: לא.

קריאות: - - -

מיכאל מלכיאור: סליחה, גם אני למדתי את הדוח.

מיכאל מלכיאור: מורה שלא היה מוכן ללמד יום לימודים ארוך לא יכול היה להיות מורה בבית הספר.

רונית תירוש: במקור היו הרבה עקרונות נוקשים, ואני לכתחילה אמרתי שנעשה את זה מתוך ידע שיש לנו בעניין.

רונית תירוש: גם לנו היה מה להגיד, זה לא רק שלא שמעו להם, הם לא שמעו לנו.

רונית תירוש: מלכתחילה ידענו שנחבר בצוות גם מורים מבית הספר וגם מורים מבחוץ שמביאים אפשרויות העשרה נוספות.

רונית תירוש: נכון להיום, אם מורים לא מסכימים שלא ישתתפו- -

יוסי וסרמן: - - -

רונית תירוש: - - - אני מופתעת כי עדי אלדר מלקק את האצבעות מההצלחה של הניסוי, אז משהו תמוה פה.

רונית תירוש: אתם התעקשתם שזה ייקרא "ניסוי", ואני מסכימה.

רונית תירוש: ניסוי לא יכול להיות שנה.

רונית תירוש: אתה לא מסוגלים לקבל נתונים- -

יהודית אייזנר: אבל חתמתם.

רונית תירוש: אני התאמצתי לא להתחיל במשפט שהיה מקומם אתכם, ואז לא הייתם מקשיבים לי.

רונית תירוש: לא רציתי להגיד שיש כאן גישה של התנשאות של עסקנים.

רונית תירוש: אז לא אמרתי את זה, אז אל תתחילי איתי בטיעונים טכניים "אבל אמרתם".

רונית תירוש: מה זה משנה אם אמרנו או לא – גם לזה אני אתייחס.

יהודית אייזנר: אבל חתמתם, לא?

רונית תירוש: אל תתערבי לי בדברים.

רונית תירוש: אם את מתוך ראייה מאוד צרה, קטנה וקטנונית מסתכלת על מה שחתום, ולא מסתכלת על טובת ילדי ישראל ומה הועיל להם בחייהם, אז אולי את לא ראויה בכלל אפילו לייצג את המורים בישראל- -

רן ארז: אל תדברי אליה ככה.

יהודית אייזנר: הרשי לי לא להגיב.

יהודית אייזנר: אני שאלתי את רונית כשהייתה

רן ארז: אל תדברי למורה בישראל עם האצבע בצורה כזאת.

רן ארז: לא מקובל בכלל

יהודית אייזנר: אני מתקוממת.

יהודית אייזנר: זאת התנשאות.

רן ארז: ככה התחלת כמנכ"לית משרד, את עכשיו - - -

יהודית אייזנר: - - -

רן ארז: אנחנו לא מתייחסים לדברים שלך.

רן ארז: היית שותפה למערכת החינוך, ואת מדברת עכשיו- -

יהודית אייזנר: - - -

רונית תירוש: היה לי ברור שאתה תמצא את הדרך לשכפל את המוסיקה- - התחלתי ברוח חיובית, ואל תגיד לי: "אבל אמרתם וחתמתם".

רונית תירוש: אני מדברת על התוצרים שאנחנו יכולים להיווכח בהם היום, ואסור לנו כאנשי חינוך להתעלם מהם כי כולנו מדברים בשם טובת ילדי ישראל- -

רן ארז: אבל אנחנו עסקנים.

רונית תירוש: - - אל תתאמץ להיעלב.

רן ארז: ממך לא נעלבים.

רן ארז: צריך ללמד אותך להוריד את המסכה.

רונית תירוש: אבל כולם היו שקופים כמוני.

רונית תירוש: אין לי בבטן ובחוץ.

רונית תירוש: אני לא יודעת מה ארגון המורים עושה פה משום שהניסוי כולו- -

רן ארז: הזמינו אותי, מה זה?

רן ארז: שאני אלך?

מיכאל מלכיאור: אנחנו נעשה את הדיון בצורה מסודרת.

רן ארז: לא צריך להשתלח באנשים ולהעליב אותם.

מיכאל מלכיאור: רונית לא יושבת פה כמנכ"לית משרד החינוך, היא יושבת פה כחברת כנסת.

מיכאל מלכיאור: היא יכולה להגיד את עמדתה, ולך תהיה אפשרות להשיב.

מיכאל מלכיאור: היא יכולה להגיד מה שהיא רוצה להגיד במקום הזה, ואני מבקש לא להפריע לה כי אנחנו לא נגיע לדברים שאנחנו רוצים להגיע אליהם.

רונית תירוש: הניסוי חל בבתי הספר היסודיים בלבד, למעט החלה טכנית להעביר את העל יסודי גם ל- 5 ימים.

רונית תירוש: מעבר לכך לא קורה שום דבר אחר בעל-יסודי.

רונית תירוש: כלומר כל הוויכוח צריך להתנהל מול הסתדרות המורים ולבחון איפה הם נפגעים ואיפה לא.

רן ארז: הפרד ומשול.

רונית תירוש: אני רוצה להשיב לסיום למר וסרמן ששאל מה פה בכלל דברת בניסוי הזה.

רונית תירוש: נכון שהניסוי קיבל לבוש קצת אחר, כי הרי התנגדתם לדברת.

רונית תירוש: לכן בהזדמנות חגיגית זו מצאנו לנכון להכניס תשומות פדגוגיות שחשבנו שנכון להכניס אותם גם אם דברת לא ציין אותן אצלו.

רונית תירוש: אלה שני דברים עיקריים שהם בעיניי יותר חשובים: פיצול כיתות א' בכל מה שקשור למיומנויות היסוד- -

יוסי וסרמן: זה היה בתקופתי כמנהל, בלי דברת.

רונית תירוש: התגובות שלכם פשוט משחקות לידיי, כי ככל שתגידו שזה היה אני אמשיך לשאול שוב, ממה נפשך?

רונית תירוש: למה ההתנגדות?

רונית תירוש: למה לא להסכים?

רונית תירוש: אני מנסה להוכיח פה שהוויכוח הוא ויכוח של אגו.

רונית תירוש: זה קטנוני של קרדיט מי לוקח על עצמו את הבשורה או את אי הבשורה.

רונית תירוש: בואו נניח לזה.

רונית תירוש: אם יש פה נדבכים שממילא נעשו בתקופתך כמנהל בית-ספר, כולל אס"א, שהיא אמנם הצעה נוכחית, אבל יש לה גם תרגום בשטח מלפני שנים של כל מיני תוכניות למניעת סמים ואלכוהול.

רונית תירוש: זה לא פטנט.

רונית תירוש: בכלל בחינוך אין פטנטים, אף אחד לא ממציא כלום, גם דברת לא המציא כלום, למעט כמו מח"א שגם אנחנו לא רצינו.

רונית תירוש: במהות לא צריך להיות ויכוח, צריך לתת הזדמנות לניסוי הזה כדי לראות אם הוא טוב.

רונית תירוש: אגב, אם ניווכח כולנו בסוף שהניסוי הזה הוא לא טוב, זה יכול לשרת אתכם.

רונית תירוש: אבל לא לפי אינטואיציות של ראשי סניפים שאומרים או אינטואיציות של משרד החינוך, אלא על פי נתונים של סקר או מחקר.

רונית תירוש: תנו לזה צ'אנס.

רונית תירוש: אדרבא, תשתמשו בניסוי הזה אולי ככלי לניגוח כל התוכנית.

רונית תירוש: אם ניווכח באמצעות משהו מובנה על-פי בסיס נתונים נגיד שזה לא טוב, אבל אי-אפשר לעשות את זה אחרי שנה.

רונית תירוש: גם המורים שלא אוהבים, התנאים שהם התחילו בהם הם קטסטרופליים.

רונית תירוש: ב- 31 באוגוסט לתת הנחיה למנהלים להתחיל לשבץ מורים זה נורא.

רונית תירוש: אני כאם זוכרת- -

מרגלית וקסלר: - - -

מיכאל מלכיאור: סליחה, לא קיבלת רשות דיבור.

רונית תירוש: אף מנהל לא עשה שיבוץ באפריל וגם לא ביוני כשדיברו איתו, תאמיני לי.

יוסי וסרמן: עשו את זה בכוונה.

רונית תירוש: קודם אמרתם שלא עשו את זה, ואחר-כך כן.

רונית תירוש: אני כאם כבר באפריל חיפשתי מטפלת.

רונית תירוש: כשב- 31 באוגוסט אומרים לי שיש לי אפשרות ללמד בשעה 15:00 אני מתקשה למצוא מטפלת לשעה 15:00 כי סידרתי אותה כבר מאפריל.

רונית תירוש: כלומר תנאי הפתיחה היו כנגד כל הסיכויים.

רונית תירוש: למרות תנאי הפתיחה המאוד בעייתיים שנכפו בגלל הוויכוח עם הארגונים, אני מופתעת שזה בכלל הצליח.

רונית תירוש: רציתי להוסיף לגבי המגזר החרדי שהוא צריך להיות שם - -

מיכאל מלכיאור: למה לא הכללתם אותם?

רונית תירוש: הדיון צריך להיות הרבה יותר רחב מדברת או לא דברת.

רונית תירוש: יש פה נושא של קרן קרב, קרן רש"י, וכל מיני פעולות שהמשרד נותן, ולא נותן לחינוך העצמאי משום שהוא לא נמצא תחת הכותרת של החינוך הרשמי.

רונית תירוש: מרגע שהחלטנו לא לקרוא לזה דברת, אלא "ניסוי", האוצר הגביל אותנו ב- 140 מיליון.

רונית תירוש: בסכום הזה היינו צריכים לחשוב מה אנחנו עושים ועם מי אנחנו עושים- -

מיכאל מלכיאור: אז הוציאו את הילדים החרדים.

רונית תירוש: בוא לא ניתמם.

רונית תירוש: אני לא מביעה פה עמדה בעד-נגד, אבל אני משקפת את הגישה.

רונית תירוש: כשיש אקסטרה תשומות במערכת מעולם לא הכלילו את המגזר המוכר ואת הפְטור.

מיכאל מלכיאור: את צודקת, צריכים לעשות דיון מקיף על החינוך החרדי.

מיכאל מלכיאור: האפליה שקיימת בכל מיני תוכניות ייחודיות, לא הייתה צריכה להיות בתוכנית שאמורה לכלול את כל בתי הספר ביישובים הכלולים בה.

מיכאל מלכיאור: הוצאת החינוך החרדי זה דבר פסול.

רונית תירוש: אבל זה גם ב"קָרֵב".

מיכאל מלכיאור: אבל קרב לא כולל את כל היישובים- -

רונית תירוש: ודאי שכן.

מיכאל מלכיאור: כל בתי הספר ביישוב מסוים?

רונית תירוש: ביישוב שלוקח קרב כולם לוקחים, למעט החרדים.

רונית תירוש: זאת בעיה כללית שצריך לטפל בה בנפרד.

מיכאל מלכיאור: ואכן נדון בזה בנפרד.

אברהם ליזרסון: אתם צריכים את גפני עכשיו.

אברהם ליזרסון: את מייצגת אותנו עכשיו.

רונית תירוש: נכון, אבל לא אהבתי את הצורה שהוא דיבר בה.

מיכאל מלכיאור: אנחנו בשביל לייצג את כל הילדים במדינת ישראל.

מיכאל מלכיאור: לא תהיה בוועדה הזאת שום אפליה של אף מגזר, וזאת תהיה הגישה שלנו בכל דבר ועניין.

מיכאל מלכיאור: נקיים דיון ספציפי.

זאב אלקין: אני מרשה לעצמי לשאול שלוש שאלות.

זאב אלקין: אני תמיד למדתי שכשעושים ניסוי רוצים לבדוק האם ליישם אותו בצורה רחבה יותר.

זאב אלקין: מההנהלה הנוכחית של משרד החינוך שמעתי שמנוי וגמור איתם לא ללכת בדרך הזאת.

זאב אלקין: אני לא רוצה לחוות דעה בעד או נגד הרעיונות של דוח דברת; יש שם דברים שאני תומך בהם, ויש שלא.

זאב אלקין: אבל אני רוצה להבין האם הרצון של המשרד להמשיך את הניסוי – שזה נכון, לא עושים ניסוי של שנה – פירושו של דבר שהמשרד הבין שלפני שפוסלים את זה נותנים לזה צ'אנס של בדיקה, ואז מחליטים או שמצד אחד מנוי וגמור עם המשרד לא ללכת בדרך הזאת, ומצד שני ממשיכים עם הניסוי כי הוא כבר עלה על פסי רכבת.

זאב אלקין: אם התסריט השני הוא נכון, זה נראה לי חבל, כי זה בזבוז כסף.

מיכאל מלכיאור: זאת שאלה טובה.

מיכאל מלכיאור: אתה רוצה תשובה?

זאב אלקין: ודאי.

זאב אלקין: שאלה שנייה: בניסוי הדבר הכי בסיסי זה מדדי הערכה.

זאב אלקין: אני שומע: "אולי נעשה", "כדאי", "מי יעשה".

זאב אלקין: אם עושים חשוב לראות.

זאב אלקין: אחד ממדדי ההערכה החשובים ביותר מלבד האם המורים מרוצים או לא, הוא גם שאלת הישגי התלמידים בעקבות הניסוי.

זאב אלקין: דבר שלישי, רונית דיברה כאן על תנאי הפתיחה הקשים של השנה שעברה: לפי לוח הזמנים, נדמה לי שתנאי הפתיחה של השנה הזאת לא יהיו יותר טובים, אלא אפילו יותר גרועים, והשאלה היא, למה; הייתה שנה שלמה להיאבק על כך.

מיכאל מלכיאור: שאלת שאלות טובות, חשוב לקבל עליהן תשובות.

שמואל הר-נוי: נעשית הערכה, כולל בקרה.

שמואל הר-נוי: יש סקר על כל ראשי הרשויות, כל מנהלי מחלקות החינוך, על ההורים, על המנהלים; יעשו בדיקת הישגים לפי המיצ"ב באותם מקומות.

שמואל הר-נוי: זאת הערכה שלא הייתה כזאת אחרי שנה.

שמואל הר-נוי: עשינו אותה אחרי שנה כדי לראות מה הכיוונים, ויש מרכיבים שונים ותהליכים שבודקים אותם ביתר יסודיות כדי לראות כיוונים לעתיד, למשל ההשפעה של פיצול כיתות א'-ב' והארכת יום הלימודים.

יוסי וסרמן: - - - בשני מקצועות בלבד.

יוסי וסרמן: 10 שעות בלבד.

קריאות: - - -

שמואל הר-נוי: לגבי השאלה הראשונה על מדיניות פעילות הניסוי ויישום: מתוך כוונה ללמוד חלק מהמרכיבים שמופעלים, המשרד רוצה להמשיך.

שמואל הר-נוי: יש כמה מרכיבים שיכול להיות שאפשר ללמוד בהם גם לעתיד- -

זאב אלקין: זאת אומרת, אתם לוקחים בחשבון האם גם בעתיד זה יצליח.

שמואל הר-נוי: כן.

שמואל הר-נוי: שרת החינוך הציגה לכם את הרפורמה שהיא מציעה, ויש שם מרכיבים שאני מעריך שלאור הפעילות שנעשית יחליטו כן או לא.

שמואל הר-נוי: לגבי תנאי הפתיחה, אני מסכים איתך שאנחנו מעמידים במצבים בלתי אפשריים את הרשויות, את מנהלי בתי-הספר ואת המורים לקראת היערכות לשנה הבאה.

מיכאל מלכיאור: אז למה אתם עושים את זה עכשיו?

שמואל הר-נוי: אנחנו עושים את זה עכשיו כי הייתה התנגדות של ארגוני המורים לכל אורך המורים- -

יוסי וסרמן: - - -

מיכאל מלכיאור: סליחה, אתה לא מנהל את הדיון עדיין.

מיכאל מלכיאור: אני שאלתי שאלה, ההתנגדות ברורה.

מיכאל מלכיאור: אבל הייתם מנהלים את זה לפני 3 חודשים.

שמואל הר-נוי: הייתה התנגדות, ורק לאחרונה היה שינוי, ונאמר: "אנחנו מוכנים בתנאים מסוימים", ואז התחיל המשא ומתן.

זאב אלקין: מתי זה יסתיים?

שמואל הר-נוי: אני מקווה שכמה שיותר מהר.

שמואל הר-נוי: זאת המחויבות שלנו למורים ולהורים.

עבאס זכור: חשוב שכמה מנהלים יהיו בדיון הזה כדי לשמוע מה דעתם כי הם נמצאים כל יום בבית הספר ועם התלמידים ויודעים מה היתרונות והחסרונות בתוכנית הזאת.

עבאס זכור: אני בעד שנת ניסיון נוספת, אבל עם כל התנאים הבסיסיים בבתי-הספר.

עבאס זכור: למשל, אני דיברתי עם כמה מנהלי בתי-הספר ושמעתי שבחלק מבתי-הספר אין מזגנים, חלק מהתלמידים נרדמים אחרי 14:00 בקיץ ולא יכולים להמשיך ביום הלימודים הארוך; אין חצרות לילדים; 30% מהמורים מלמדים בתוכנית, ו- 70% הם מדריכים או מורים שהמועצה מביאה.

עבאס זכור: רוב המדריכים שמגיעים הם לא מוכשרים- -

רונית תירוש: אבל למה 70% לא, כי הם לא רוצים?

קריאות: - - -

עבאס זכור: - - בבית-ספר כלשהו המורים שמגיעים מבחוץ הם לא מוכשרים, ולא יודעים את התוכנית, לא למדו מה לתת לתלמידים.

עבאס זכור: התלמידים לא מרוויחים מזה.

עבאס זכור: כל התוכנית היא לטובת התלמידים, ואם לא מכשירים את המורים לא נרגיש בהצלחת התוכנית.

עבאס זכור: דבר אחרון, שמעתי שלא העבירו את הכסף למי שלימד, ואומרים כאן שהכסף מועבר למועצות- -

שמואל הר-נוי: תן לנו שם של בית ספר, נשלח אליו רואה חשבון לבדוק את זה.

מיכאל מלכיאור: אין דבר כזה, לא יכול להיות.

אלכס מילר: ברור שקשה לנו מאוד לדון בנושא הזה בלי שאנחנו רואים את התוצאות של הניסוי ואת הנתונים.

אלכס מילר: אני בטוח שאי-אפשר לראות את זה אחרי שנה, ובספק אם אפשר לראות את זה אחרי שנתיים.

אלכס מילר: זה תהליכים שלוקחים הרבה מאוד זמן.

אלכס מילר: אני גם מדבר על ההצלחה של התלמידים, כי זה בסופו של דבר מה שחשוב – איך זה השפיע, הצליח בבגרות או לא הצליח בבגרות.

אלכס מילר: חשוב להביא גם קצת נתונים כדי לראות מה קורה במשך שנה.

אלכס מילר: אני מצפה מהבחור שמגיע מאופקים – החברים שלך מפגינים במשך שלושה ימים בגלל סגירת המתנ"ס בגלל הקיצוצים- -

קריאות: זה הדיון אחר-כך.

אלכס מילר: הייתי מנצל גם את הבמה הזאת.

מיכאל מלכיאור: הערה קצרה מאוד למוטי סמט.

מוטי סמט: עשיתי סקר בעיר בית-שמש.

מוטי סמט: חלק מבתי-הספר בעיר היה בניסוי וחלק לא.

מוטי סמט: שאלתי 4 מנהלים: אחד בממלכתי, אחד בממלכתי-דתי, אחד - - -בניסוי ואחד ברשת.

מוטי סמט: המכנה המשותף לכולם: הלוואי שלא היו מתחילים.

מוטי סמט: בחטא זה נולד.

מוטי סמט: מנהל אחד אמר שסיים את השנה בקופה מלאה.

מוטי סמט: אבל ת'כלס מה זה נתן לבית הספר מבחינה חינוכית?

מוטי סמט: יותר מתח, מורים שחוקים ועייפים, מתח בין המורים לבין המדריכים.

מוטי סמט: כדאי לשמוע גם מנהלים.

מוטי סמט: כדאי לשמוע גם מקומות אחרים שבהם דברים נשמעים אחרת.

מוטי סמט: אתמול אמרה לי מנהלת בית-ספר שאם במשך השנה הראשונה היו בונים תשתית אולי הדברים היו נראים אחרת.

מוטי סמט: שני הדברים יחד בחטא נולדו, ובחטא לא הצליחו.

מוטי סמט: רונית, לגבי בית-שמש- -

רונית תירוש: על בית-שמש אני מצטערת.

מוטי סמט: את מצטערת.

רונית תירוש: הצטערתי מהיום הראשון, אתה יודע.

רות דיין: אני מהעמותה לקידום יום חינוך ארוך.

רות דיין: בשלוש השנים האחרונות אנחנו עובדים בקשר רציף עם ועדי ההורים, מנהלי בתי-ספר ומורים בנושא קידום יום חינוך ארוך בארץ.

רות דיין: לפני כחודש היה דיון בבג"ץ על הוספת גנים ליישובי "דברת", ושם התברר שהחלטת הממשלה ב"דברת" הגדולה היא בעצם פיילוט בניסוי.

רות דיין: היא לא עומדת בקריטריונים של פיילוט, היא לא עומדת בקריטריונים של ניסוי.

רות דיין: למשרד החינוך יש הגדרות ברורות מאוד מה זה פיילוט ומה זה ניסוי וכמה זמן זה נעשה.

רות דיין: שני שלישים מבתי הספר שמחילים את דברת נמצאים גם במסגרת חוק יום חינוך ארוך ובמסגרת הצו.

רות דיין: למעלה מ- 20 יישובים נמצאים בצו יום חינוך ארוך, ולפי החוק וכן לפי דברת, הם זכאים ליום חינוך ארוך.

רות דיין: אנחנו מבקשים לא לאשר פיילוטים לניסויים, אלא במסגרת החוק לכפוף את יישובי דברת לצו הקיים.

רות דיין: גם ככה מתוך 34 יש כבר 20, וצריך לצרף בסך-הכול עוד 14 יישובים לצו.

רות דיין: הצו עובד כבר מ- 98', ובהחלט ניתן לראות מה ההשלכות של חוק יום חינוך ארוך בלמעלה מ- 600 בתי-ספר שעובדים משנת 98' ביום לימודים ארוך.

רות דיין: לכן אפשר ללמוד אם זה טוב או לא, אם זה מוסיף או לא מוסיף לילדים.

יעקב אגמון: מרכז השלטון המקומי עושה בימים אלה סקר שני, ואנחנו מקווים שהוא יהיה מספיק אפקטיבי, כדי לאשש את העמדה שלו או להחליש אותה בזכות המשך הניסוי.

יעקב אגמון: יש לנו תחושה חד-משמעית, כפי שביטאו אותה חלק מראשי הרשויות שלא אנחנו הזמנו אותם, שלא רק שאין רע, יש טוב.

יעקב אגמון: אני רוצה לשאול את ידידיי בארגוני המורים: מה רע בהארכת יום הלימודים?

יעקב אגמון: מה רע במפעל הזנה?

יעקב אגמון: מה רע בפיצול כיתות?

יעקב אגמון: מה רע במצב שאין matching?

יעקב אגמון: אין שום שקל על הרשויות.

יעקב אגמון: המורים מקבלים את כספם ישר מבתי-הספר.

יעקב אגמון: לא חייבנו אף מורה.

יעקב אגמון: אם יש בעיות צריכים לשפר אותן- -

יוסי וסרמן: תראה לנו את הסקר.

יוסי וסרמן: מה השאלות שאתה שואל?

יעקב אגמון: תאמין לי שאני שואל את השאלות הנכונות.

יוסי וסרמן: אני רוצה לראות.

יעקב אגמון: ואם תראה?

אלי חכם: אני מהסתדרות המורים, ואני אענה על השאלות שהוא שאל.

אלי חכם: אני שואל מה רע בכך שילדי ישראל מכיתה ד'-י"ב מסתובבים ברחובות ביום שישי?

אלי חכם: אני בא מהעיר רמלה – אל תחייכי, משום שהנושא התחיל בחטא בגללך.

אלי חכם: פעם אחת בכית, וזה מספיק- -

רונית תירוש: אני הפסקתי לבכות מזמן.

קריאות: - - -

מיכאל מלכיאור: תודה רבה.

מיכאל מלכיאור: מספיק.

קריאות: - - -

רונית תירוש: אתה יודע למה אני מחייכת?

רונית תירוש: כי אני לא עובדת איתם יותר.

מיכאל מלכיאור: נקבל החלטה.

מיכאל מלכיאור: יום שישי הוא נושא מאוד מורכב, אני לא רוצה להיכנס אליו.

מיכאל מלכיאור: כמו שאנחנו לא רוצים שילדים יסתובבו בימי שישי, אנחנו גם לא רוצים שיסתובבו מ- 12:30 בצהריים.

מיכאל מלכיאור: זה צד שני של העניין.

מיכאל מלכיאור: אנחנו בעיקר רוצים שילדים ילמדו.

מיכאל מלכיאור: הנושא של יום שישי הוא באמת מורכב, ויש היבטים שונים לעניין, ולכן זה ראוי לדיון מעמיק כי זה לא כל כך קשור ליישום התוכנית הלאומית.

מיכאל מלכיאור: התנאים שלנו הם לאו דווקא כמו אותם תנאים שיש בכל מדינות המערב.

מיכאל מלכיאור: לדעתי, השאלה האמיתית היא האם מציעים פתרונות לילדים בימי שישי.

מיכאל מלכיאור: יש יישובים שזה יכול לעבוד, יש יישובים שזה יותר בעייתי.

מיכאל מלכיאור: צריך לקחת את מכלול הדעות בעניין הזה ולהגיע לדברים כדי שנוכל להתקדם.

מיכאל מלכיאור: יש הסכמה כללית שאי הבהירות היא מן השטן.

מיכאל מלכיאור: אנחנו נמצאים באמצע יולי, וזה רע מאוד שלא הגעתם לסיכומים ולא היה משא ומתן עם ארגוני המורים עד הרגע האחרון.

מיכאל מלכיאור: זה דבר שצריך היה לעשות לפני הרבה חודשים.

מיכאל מלכיאור: אף אחד לא יודע איפה הוא עומד לקראת שנה הבאה, וזה רע.

מיכאל מלכיאור: בהסכמת חברי הכנסת שנמצאים פה, אנחנו מאיצים במשרד החינוך ובארגוני המורים להגיע למיצוי מאוד מעשי.

מיכאל מלכיאור: שבו עד שייצא עשן לבן, תגיעו לפתרון - -

קריאה: לא ב-30 באוגוסט.

מיכאל מלכיאור: גם לא ב- 31 באוגוסט.

מיכאל מלכיאור: להגיע לפתרון ב- 15 ביולי.

מיכאל מלכיאור: תגמרו את העניין, תנו לאנשים לעבוד בצורה הגונה כדי שכל אחד ידע איפה הוא עומד.

מיכאל מלכיאור: חשוב להמשיך את הניסוי ולקבל תוצאות ובדיקות לא של סקר כזה או אחר שכל אחד מתקשר לחבר ומקבל בדיוק את התוצאות שהוא רצה לפני שהתקשר; אני מדבר על דברים רציניים.

מיכאל מלכיאור: אם משרד החינוך עושה בקרה, שייתן לוועדת החינוך תוצאות באופן שוטף.

מיכאל מלכיאור: אנחנו מאוד מתעניינים בכך עם כל ההיבטים ומה שזה יכול להביא בעתיד לחינוך במדינת ישראל.

מיכאל מלכיאור: אם זה יהיה במסגרת של רפורמה כזאת או אחרת, חשובות לנו התוצאות בכל פרט ופרט בעניין.

אלכס מילר: אני מציע שבעוד שבועיים-שלושה נקיים ישיבה.

מיכאל מלכיאור: אני מקבל את ההצעה, ואני אפילו מצמצם את זה - בעוד שבועיים תהיה ישיבת מעקב של ועדת החינוך של הכנסת, ואני מקווה שעד תגיעו לפתרון שמקובל על כולם.

מיכאל מלכיאור: תודה רבה.